Projekts

**Atvieglojumu vienotās informācijas sistēmas noteikumi**

*Izdoti saskaņā ar Atvieglojumu vienotās*

*informācijas sistēmas likuma 9. panta ceturto daļu*

# **Vispārīgie jautājumi**

1. Noteikumi nosaka:
	1. Vides aizsardzības un reģionālās attīstības ministrijas (turpmāk – ministrija) pārziņā esošajā Atvieglojumu vienotā informācijas sistēmā (turpmāk – informācijas sistēma) iekļaujamo datu apjomu;
	2. datu iekļaušanas un saņemšanas kārtību, kādā Atvieglojumu vienotās informācijas sistēmas likuma (turpmāk – likums) 9. panta pirmajā daļā minētie subjekti sniedz datus iekļaušanai un aktualizēšanai informācijas sistēmā;
	3. informācijas sistēmas piekļuves nodrošināšanas kārtību;
	4. informācijas sistēmā iekļauto datu apstrādes kārtību;
	5. informācijas sistēmas darbības principus.
2. Ministrija pilda informācijas sistēmas pārziņa pienākumus un izmanto informācijas sistēmu, lai pašvaldību sistēmas attīstības un valsts informācijas un komunikācijas tehnoloģiju pārvaldības funkciju izpildei nodrošinātu:
	1. vienotu valsts politiku atvieglojumu pārvaldības procesā;
	2. centralizētu elektronisko vidi strukturētas informācijas iegūšanai par valsts un pašvaldību piešķirtajiem vai administrētajiem atvieglojumiem un to izpildes datu izvērtēšanai un turpmākai attīstībai, kā arī strukturētas un optimizētas informācijas apmaiņai starp atvieglojuma devēju, atvieglojuma pakalpojuma sniedzēju un atvieglojuma saņēmēju.
3. Valsts reģionālās attīstības aģentūra (turpmāk – aģentūra) pilda informācijas sistēmas turētāja, visu informācijas sistēmā iekļauto personas datu apstrādātāja pienākumus, kā arī personas datu pārziņa pienākumus attiecībā uz informācijas sistēmas lietotāju identifikāciju un autentifikāciju un īsteno informācijas sistēmas drošības pārvaldību.
4. Atvieglojuma devējs ir atbildīgs par savu piešķirto vai administrēto atvieglojumu datu savlaicīgu iekļaušanu un aktualizēšanu informācijas sistēmā šo noteikumu 9., 10. un 11. punktā minētajā kārtībā un pilda personas datu pārziņa pienākumus saskaņā ar Eiropas Parlamenta un Padomes Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) nosacījumiem attiecībā uz atvieglojuma piešķiršanai nepieciešamo personas datu apstrādi.
5. Atvieglojuma pakalpojuma sniedzējs, izņemot valsts noteikto braukšanas maksas atvieglojuma pakalpojuma sniedzējs, kurš atbilstoši normatīvajiem aktiem informācijas apriti nodrošina valsts noteikto braukšanas maksas atvieglojumu saņēmēju informācijas sistēmā, ir atbildīgs par savu sniegto pakalpojumu atvieglojumu datu savlaicīgu iesniegšanu un aktualizēšanu informācijas sistēmā šo noteikumu 9., 10. un 12. punktā minētajā kārtībā.
6. Informācijas sistēmas lietotājus, to grupas un tiesību apjomu darbam ar informācijas sistēmu nosaka atbilstoši normatīvajiem aktiem par valsts informācijas sistēmām.

# **Informācijas sistēmā iekļaujamo datu apjoms**

1. Informācijas sistēmā iekļauj šādu informāciju:
	1. par atvieglojuma saņēmējiem:
		1. vārds (vārdi), uzvārds;
		2. personas kods;
		3. personas dzimšanas datums;
		4. personas nāves fakts;
		5. deklarētā dzīvesvietas adrese;
		6. atvieglojuma saņēmēja izglītības iestādes reģistrācijas numurs, datums, kad izglītojamais uzņemts izglītības iestādē, un datums, kad izglītojamais atskaitīts no izglītības iestādes, izglītojamā klase, grupa vai kurss, profesionālās ievirzes klase (grupa) atbilstoši izglītības programmai;
		7. atvieglojuma saņēmēja personu grupa jeb sociālais statuss, saskaņā ar kuru normatīvajos aktos noteiktā kārtībā atvieglojuma saņēmējam piešķirts atvieglojums, sociālā statusa termiņš (ja tāds ir paredzēts);
		8. piešķirtais atvieglojums, tā apmērs un atvieglojuma saņemšanas nosacījumi;
		9. informāciju par atvieglojuma saņēmējam izsniegto identifikācijas līdzekli, kas paredzēts atvieglojuma saņemšanai – numurs, derīguma termiņš un informācija par tā spēkā esības izmaiņām;
		10. izmantotā atvieglojuma datums, laiks, vieta, pakalpojuma vai preces nosaukums, atvieglojuma summa, atvieglojuma pakalpojuma sniedzējs.
	2. atvieglojuma devēja, atvieglojuma pakalpojumu sniedzēja, elektronisko pakalpojumu sniedzēja nosaukums un vienotais reģistrācijas numurs;
	3. citu informāciju, ja tā nepieciešama valsts un pašvaldību noteikto atvieglojumu pilnīgākai atspoguļošanai, kā arī informācijas sistēmas funkcionalitātes nodrošināšanai.
2. Informācijas sistēmā iekļautajiem fizisko personu datiem un komercnoslēpumam ir ierobežotas pieejamības statuss.

# **Datu iekļaušanas, saņemšanas un apstrādes kārtība, kādā iestādes sniedz datus iekļaušanai un aktualizēšanai informācijas sistēmā**

1. Likuma 9. panta pirmajā daļā minētie subjekti, kuri reģistrē vai uztur šo noteikumu 7. punktā minēto informāciju, ir atbildīgi par informācijas sistēmā sniegtās informācijas patiesumu un aktualitāti.
2. Atvieglojuma devējs nodrošina:
	1. šo noteikumu 7.1.2. un 7.1.8. apakšpunktā minēto atvieglojumu datu iekļaušanu un aktualizēšanu nekavējoties, bet ne vēlāk kā tiesību akta, saskaņā ar kuru tiek piemērots atvieglojums, spēkā stāšanās dienā vai citā termiņā, ja tas ir noteikts tiesību aktā. .
	2. šo noteikumu 7.1.9. apakšpunktā minēto datu iekļaušanu nekavējoties, bet ne vēlāk kā nākamajā dienā pēc identifikācijas līdzekļa izsniegšanas un aktualizēšanu vismaz reizi diennaktī, ja atvieglojuma devējs izsniedz atvieglojuma saņēmējam identifikācijas līdzekļus un administrē šos datus.
	3. šo noteikumu 7.3. apakšpunktā minēto datu iekļaušanu, ja tā nepieciešama valsts un pašvaldību noteikto atvieglojumu pilnīgākai atspoguļošanai, kā arī informācijas sistēmas funkcionalitātes nodrošināšanai.
	4. šo noteikumu 7.1.9. apakšpunktā minēto atvieglojuma saņēmējiem izsniegto identifikācijas līdzekļu pieņemšanu atvieglojuma pakalpojuma sniedzēja infrastruktūrā precīzai atvieglojumu datu apstrādei.
3. Atvieglojuma pakalpojuma sniedzējs nodrošina:
	1. atbilstošu atvieglojuma datu saņemšanas un nodošanas režīma izvēli:
		1. tiešsaistes režīms;
		2. bezsaistes režīms.
	2. šo noteikumu 7.1.8. apakšpunktā minēto datu saņemšanu vismaz reizi diennaktī, ja atvieglojuma pakalpojuma sniedzējs strādā bezsaistes režīmā;
	3. šo noteikumu 7.1.10. apakšpunktā minēto datu iekļaušanu un aktualizēšanu vismaz reizi diennaktī, ja atvieglojuma pakalpojuma sniedzējs strādā bezsaistes režīmā;
	4. savā pārziņā esošai identifikācijas un darījuma sistēmai nepārtrauktu interneta savienojuma darbību, ja atvieglojuma pakalpojuma sniedzējs strādā tiešsaistes režīmā;
4. Pilsonības un migrācijas lietu pārvalde nodrošina šo noteikumu 7.1.1., 7.1.2., 7.1.3., 7.1.4. 7.1.5. un 7.1.7. apakšpunktā minēto datu sniegšanu iekļaušanai un aktualizēšanai informācijas sistēmā.
5. Latvijas Republikas Uzņēmumu reģistrs nodrošina šo noteikumu 7.2. apakšpunktā minēto datu sniegšanu iekļaušanai un aktualizēšanai informācijas sistēmā.
6. Izglītības un zinātnes ministrija nodrošina šo noteikumu 7.1.6. apakšpunktā minēto datu sniegšanu iekļaušanai un aktualizēšanai informācijas sistēmā.
7. Veselības un darbspēju ekspertīzes ārstu valsts komisija, Valsts bērnu tiesību aizsardzības inspekcija, Sabiedrības integrācijas fonds, Valsts sociālās apdrošināšanas aģentūra nodrošina šo noteikumu 7.1.2. un 7.1.7. apakšpunktos minēto datu sniegšanu iekļaušanai un aktualizēšanai informācijas sistēmā.
8. Valsts sabiedrība ar ierobežotu atbildību “Autotransporta direkcija” savlaicīgu šo noteikumu 7.1.10. apakšpunktā minēto datu iekļaušanu vismaz reizi diennaktī no valsts noteikto braukšanas maksas atvieglojuma pakalpojumu sniedzējiem, kuri atbilstoši normatīvajiem aktiem informācijas apriti nodrošina valsts noteikto braukšanas maksas atvieglojumu saņēmēju informācijas sistēmā.
9. Elektronisko pakalpojumu sniedzējs, kurš izsniedz atvieglojuma saņēmējam identifikācijas līdzekļus un administrē šos datu, nodrošina no savā pārziņā esošās informācijas sistēmas šo noteikumu 7.1.9. apakšpunktā minēto datu sniegšanu iekļaušanai ne vēlāk kā nākamajā dienā pēc identifikācijas līdzekļa izsniegšanas un aktualizēšanai informācijas sistēmā vismaz reizi diennaktī.
10. Šo noteikumu 10., 11. un 16. punktā minētā informācijas aprite informācijas sistēmā tiek nodrošināta, izmantojot valsts informācijas sistēmu savietotāju atbilstoši normatīvajiem aktiem.
11. Šo noteikumu 12., 13., 14., 15. un 17. punktā minētā informācijas aprite informācijas sistēmā tiks nodrošināta, izmantojot datu izplatīšanas un pārvaldības platformu atbilstoši normatīvajiem aktiem, tikmēr šo noteikumu 7.1.1., 7.1.2., 7.1.3., 7.1.4., 7.1.5., 7.1.7., 7.1.8. un 7.2. apakšpunktā minēto atvieglojumu datu iekļaušanu un aktualizēšanu informācijas sistēmā nodrošina atvieglojuma devējs.
12. Tiesības saņemt ziņas no informācijas sistēmas, izmantojot e-pakalpojumus vai tīmekļa pakalpes, ir:
	1. atvieglojuma saņēmējam – valsts pārvaldes pakalpojumu portālā latvija.lv par piešķirtajiem un izmantotajiem atvieglojumiem par sevi un savā aizgādībā vai aizbildnībā esošu personu;
	2. atvieglojuma devējam – par atvieglojuma norādījumiem nepieciešamo informāciju, saviem piešķirtajiem atvieglojumiem un to izmantošanu ar pseidonimizētiem personas datiem, ja normatīvie akti nenosaka citādi;
	3. atvieglojuma pakalpojuma sniedzējam – par savu sniedzamo pakalpojumu piešķirtos atvieglojumus, to apmērus un atvieglojuma saņemšanas nosacījumus, lai varētu veikt precīzu atvieglojuma norādījuma izpildi, ievērojot nosacījumu, ka ziņas nesatur fiziskās personas identificējošus datus (personas datus);
	4. personām, kurām deleģēta valsts pārvaldes uzdevumu izpilde, – deleģēto uzdevumu izpildei nepieciešamos datus normatīvajos aktos noteiktajā apjomā.
13. Ministrija šo noteikumu 7. punktā minēto vispārpieejamo informāciju atvērto datu veidā publicē Latvijas Atvērto datu portālā (https://data.gov.lv). Informācijas sistēmā publiski pieejamos datus Latvijas Atvērto datu portālā atjauno ne retāk kā reizi mēnesī.
14. Pēc informācijas sistēmas likvidēšanas ministrija sistēmā iekļauto informāciju glabā atbilstoši Valsts informāciju sistēmu likumā noteiktai kārtībai.

# **Piekļuves nodrošināšanas kārtība**

1. Piekļuvi informācijas sistēmas lietotājiem nodrošina aģentūras pārziņā esošajā Valsts informācijas sistēmu savietotājā. Informācijas sistēmas turētājs Valsts informācijas sistēmu savietotāja tīmekļvietnē (viss.gov.lv) publicē piekļuves procesa kārtību, tai skaitā iesnieguma veidni par piekļuves nodrošināšanu informācijas sistēmai un piekļuves programmsaskarnes integrācijas atbalsta dokumentāciju.
2. Atvieglojuma devējs, kas no valsts vai pašvaldību budžeta piešķir vai administrē atvieglojumu, vai atvieglojuma pakalpojuma sniedzējs, kas no valsts vai pašvaldību budžeta sniedz pakalpojumu ar atvieglojumu, piesakās, identificējas un izmanto piekļuves programmsaskarni atbilstoši normatīvajiem aktiem par Valsts informācijas sistēmu savietotāju.
3. Piekļuve informācijas sistēmas datiem ir tikai identificētiem (vārds, uzvārds, personas kods) un autorizētiem lietotājiem. Informācijas sistēma nodrošina tās lietotāju identitātes pārbaudi.

# **Informācijas sistēmas darbības principi**

1. Informācijas sistēma ir paaugstinātas drošības sistēma.
2. Informācijas sistēma reģistrē visu informācijas sistēmas lietotāju veiktās darbības informācijas sistēmā (lietotāja identitāte, IP adrese), lai:
	1. identificētu personu, kura ir atbildīga par konkrētu informācijas sistēmas datu apstrādi konkrētā laikposmā vai par konkrētu darbību veikšanu;
	2. nodrošinātu valsts informācijas sistēmu pārziņa tiesisko interešu aizsardzību un sniegtu iespēju veikt izmeklēšanu un vērsties pret personu, kuras darbības vai bezdarbības rezultātā informācijas sistēmā tika ievadīta nepatiesa, kļūdaina informācija vai tika traucētas informācijas sistēmas darbspēja.
3. Auditācijas pierakstus glabā par pēdējo trīs gadu periodu, piekļuve tiem ir ierobežota.
4. Informācijas sistēmas lietotāji – atvieglojuma devēji, atvieglojuma pakalpojuma sniedzēji, kā arī atvieglojuma saņēmēji, informācijas sistēmas pārziņa un turētāja informēšanai un saziņai, tai skaitā par datu kļūdām izmanto šo noteikumu 23. punktā minētajā tīmekļvietnē norādīto informācijas sistēmas e-pasta adresi.
5. Ministrija un aģentūra sniedz informācijas sistēmas lietotājiem nepieciešamo konsultatīvo vai tehnoloģisko atbalstu saskaņā ar informācijas sistēmas lietošanas vadlīnijām.

# **Pārejas noteikumi**

1. Informācijas sistēmas turētājs līdz 2021. gada 31. decembrim publicē Valsts informācijas sistēmu savietotāja tīmekļvietnē (viss.gov.lv) šo noteikumu 23. punktā minēto piekļuves procesa kārtību.
2. Informācijas sistēmas pārzinis līdz 2021. gada 31. decembrim ievieto ministrijas tīmekļvietnē (varam.gov.lv) šo noteikumu 30. punktā minētās vadlīnijas.
3. Noteikumi stājas spēkā 2022. gada 1. janvārī.

Ministru prezidents A. K. Kariņš

Vides aizsardzības un reģionālās

attīstības ministrs

A. T. Plešs